b'\n_START_ARTICLE_\nBiserica Cuvioasa Paraschiva din Mesentea\n_START_PARAGRAPH_\nBiserica \xe2\x80\x9eCuvioasa Paraschiva\xe2\x80\x9d din Mesentea, jude\xc8\x9bul Alba, a fost construit\xc4\x83 \xc3\xaen anul 1778. Biserica se afl\xc4\x83 pe noua list\xc4\x83 a monumentelor istorice sub codul LMI 2010: AB-II-m-A-00252.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica \xe2\x80\x9eCuvioasa Paraschiva\xe2\x80\x9d din Mesentea are dimesiuni modeste; planul este format dintr-un naos de form\xc4\x83 aproximativ p\xc4\x83trat\xc4\x83, prelungit spre vest printr-un pronaos dreptunghiular \xc8\x99i un turn de asemenea p\xc4\x83trat. Naosul \xc8\x99i pronaosul sunt desp\xc4\x83r\xc8\x9bite printr-un zid plin, comunicarea f\xc4\x83c\xc3\xa2ndu-se printr-o u\xc8\x99\xc4\x83 cu ancadrament din piatr\xc4\x83. \xc3\x8en partea de est, absida altarului este poligonal\xc4\x83, decro\xc8\x99at\xc4\x83, cu cinci laturi. Funda\xc8\x9bia bisericii este alc\xc4\x83tuit\xc4\x83 din piatr\xc4\x83 \xc3\xaenecat\xc4\x83 \xc3\xaen mortar de var \xc8\x99i nisip. Spa\xc8\x9biile interioare sunt acoperite de calote pe pandantivi, la a c\xc4\x83ror sus\xc8\x9binere contribuie \xc8\x99i \xc8\x99ase pila\xc8\x99tri. Exist\xc4\x83 dou\xc4\x83 intr\xc4\x83ri: una pe latura sudic\xc4\x83, deschiderea fiind practicat\xc4\x83 \xc3\xaen peretele pronaosului; cealalt\xc4\x83 intrare se afl\xc4\x83 pe latura de vest, sub turn. Ambele intr\xc4\x83ri au ancadramente de piatr\xc4\x83, frumos decorate cu motive vegetal-florale. Inscrip\xc8\x9bia de pe lintelul portalului sudic arat\xc4\x83 c\xc4\x83 aceast\xc4\x83 biseric\xc4\x83 a fost finalizat\xc4\x83 \xc3\xaen anul 1778. Se presupune c\xc4\x83 biserica a fost ridicat\xc4\x83 pe locul unei biserici vechi din lemn, care a fost distrus\xc4\x83 par\xc8\x9bial sau integral de un incendiu._NEWLINE_Biserica a fost pictat\xc4\x83 de zugravul Stan din R\xc4\x83\xc8\x99inari \xc3\xaentre anii 1781-1782; biserica a fost pictat\xc4\x83 \xc8\x99i \xc3\xaen exterior, \xc3\xaens\xc4\x83 podoaba pictural\xc4\x83 exterioar\xc4\x83 s-a pierdut \xc3\xaen urma restaur\xc4\x83rii drastice din anul 1928._NEWLINE_Datorit\xc4\x83 st\xc4\x83rii avansate de degradare, pere\xc8\x9bii av\xc3\xa2nd numeroase cr\xc4\x83p\xc4\x83turi care indicau starea precar\xc4\x83 a structurii de rezisten\xc8\x9b\xc4\x83, biserica a fost inclus\xc4\x83 \xc3\xaentr-un program de restaurare. Cu acest prilej, \xc3\xaen anul 1999, luna septembrie, s-au f\xc4\x83cut \xc8\x99i s\xc4\x83p\xc4\x83turi arheologice; au fost descoperite 37 de morminte, dintre care dou\xc4\x83 treimi au fost morminte de adul\xc8\x9bi. Majoritatea deceda\xc8\x9bilor au fost \xc3\xaengropa\xc8\x9bi \xc3\xaen sicrie, cu m\xc3\xa2inile \xc3\xaencruci\xc8\x99ate \xc3\xaen unghi drept deasupra abdomenului \xc8\x99i av\xc3\xa2nd moneda de obol (cea mai veche moned\xc4\x83 fiind din 1553). Obiectele descoperite \xc3\xaen urma s\xc4\x83p\xc4\x83turilor arheologice se afl\xc4\x83 la Muzeul Municipal Ioan Raica din Sebe\xc8\x99.'